PMIndiaData/PMIndiaSum huggingface dataset:
అడ్వాన్స్‌డ్ మాడల్ సింగిల్ విండో ను అభివృద్ధి ప‌ర‌చ‌డం అనే అంశం లో భార‌త‌దేశానికి మ‌రియు జ‌పాన్ కు మ‌ధ్య ఎంఒయు కు ఆమోదం తెలిపిన మంత్రివ‌ర్గం

అడ్వాన్స్‌డ్ మాడల్ సింగిల్ విండో ను అభివృద్ధి ప‌ర‌చ‌డం అనే అంశం లో భార‌త‌దేశానికి మ‌రియు జ‌పాన్ కు మ‌ధ్య అవ‌గాహ‌న పూర్వ‌క ఒప్ప‌ందానికి (ఎంఒయు) ప్ర‌ధాన మంత్రి శ్రీ న‌రేంద్ర మోదీ అధ్య‌క్ష‌త‌ న స‌మావేశ‌మైన‌ కేంద్ర మంత్రివ‌ర్గం ఆమోదం తెలిపింది. ప్రయోజనాలు: ఈ ఎంఒయు తో ‘అడ్వ‌ాన్స్‌డ్ మాడల్ సింగిల్ విండో’ను అభివృద్ధి ప‌ర‌చడం మ‌రియు వ్యాపార కార్య‌క‌లాపాల కోసం అవ‌స‌ర‌మైన‌టు వంటి ప‌రిపాల‌న ప్ర‌క్రియ‌ ల కోసం భార‌త‌దేశం లోని కేంద్ర ప్రభుత్వం లోను, రాష్ట్ర ప్ర‌భుత్వాల లోను దానిని అమ‌లు లోకి తీసుకు వ‌చ్చే విష‌యం లో భార‌త‌దేశానికి, జ‌పాన్ కు మ‌ధ్య స‌హ‌కారాని కి బాట పడనుంది. అలాగే, ప్ర‌క్రియ‌ల ను శీఘ్రమైన ప‌ద్ధ‌తి లో పూర్తి చేసేందుకు వీలు గా ఒక స్వ‌రూపాన్ని తీర్చిదిద్దేందుకు కూడా దోహ‌దం చేయ‌నుంది. త‌ద్వారా భార‌త‌దేశం లో వ్యాపార నిర్వ‌హ‌ణ లో సౌల‌భ్యాన్ని ప్రోత్స‌హించే దిశ‌ గా జ‌రుగుతున్న ప్ర‌య‌త్నాలు వేగ‌వంతం కాగ‌ల‌వు. అడ్వాన్స్‌డ్ మాడల్ సింగిల్ విండో భార‌త‌దేశం లోపల మ‌రియు భార‌త‌దేశాని కి వెలుప‌ల సర్వోత్త‌మ అభ్యాసాల ఆధారం గా రూపుదిద్దుకుంది. ఇందులో తగిన ప్రమాణాల తో పాటు భారతదేశం లో సింగిల్ విండో ఏర్పాటు చేసే మార్గం లో ఎదురుకాగల సమస్యల ను కనుగొనే వీలు కూడా ఉంది. కాబట్టి, దీని ద్వారా పెట్టుబ‌డి పెట్టడం సౌకర్యవంతం గా మారనుంది.
యుగాండా లో భారతీయ సముదాయాన్ని ఉద్దేశించి ప్రసంగించిన ప్రధాన మంత్రి

ప్రధాన మంత్రి శ్రీ నరేంద్ర మోదీ యుగాండా లో భారతీయ సముదాయాన్ని ఉద్దేశించి ఈ రోజు ప్రసంగించారు. కంపాలా లో నిర్వహించిన ఈ కార్యక్రమానికి యుగాండా అధ్యక్షుడు శ్రీ ముసెవెనీ కూడా హాజరయ్యారు. ప్రధాన మంత్రి తన ప్రసంగంలో, తాను యుగాండా లోని భారతీయ సముదాయానికి చెందిన వాడినన్న అనుభూతి కి లోనైనట్లు చెప్పారు. ఈ కార్యక్రమానికి అధ్యక్షుడు శ్రీ ముసెవెనీ హాజరు కావడం యుగాండా లోని భారతీయ సముదాయమన్నా, భారతదేశంలోని ప్రజలన్నా ఆయనకు ఎంతటి ప్రేమ ఉందో చాటిచెప్తోందని శ్రీ మోదీ అన్నారు. బుధవారం నాడు యుగాండా పార్లమెంట్ ను ఉద్దేశించి ప్రసంగించే గౌరవాన్ని తనకు కట్టబెట్టినందుకుగాను యుగాండా ప్రజలకు, అధ్యక్షుడు శ్రీ ముసెవెనీ కి ఆయన ధన్యవాదాలు తెలిపారు. భారతదేశానికి, యుగాండా కు మధ్య ఉన్నటువంటి సంబంధం శతాబ్దాల నాటిదని ప్రధాన మంత్రి అన్నారు. యుగాండా లో వలసవాదం పై జరిగిన పోరాటం, రైలు మార్గ నిర్మాణ పనులు సహా ఉభయ దేశాల మధ్య ఉన్నటువంటి చారిత్రక లంకెలను గురించి ఆయన జ్ఞ‌ప్తికి తెచ్చారు. అనేక మంది భారతీయులు యుగాండా రాజకీయాలలో సైతం ఒక కీలక భూమిక ను పోషించినట్లు ఆయన పేర్కొన్నారు. ఈ సందర్భంగా జరిగిన సాంస్కృతిక కార్యక్రమాలలో ప్రతిబింబించిన విధంగా భారతీయత ను పరిరక్షిస్తున్నందుకుగాను భారతీయ సముదాయానికి ఆయన అభినందనలు తెలియజేశారు. యుగాండా తో పాటు ఆఫ్రికా లోని అన్ని దేశాలు భారతదేశానికి ముఖ్యమైనవే అని ప్రధాన మంత్రి స్పష్టం చేశారు. వలసవాదానికి వ్యతిరేకంగా జరిగిన సమరం తాలూకు ఉమ్మడి చరిత్ర, విశాలమైనటువంటి ప్రవాసి భారతీయులు, ఇంకా అభివృద్ధి పరంగా ఉమ్మడి సవాళ్లు.. ఇవన్నీ ఇందుకు కారణాలు అయ్యాయంటూ ఆయన చెప్పుకొచ్చారు. ప్రపంచంలోకెల్లా అత్యంత వేగంగా వర్ధిల్లుతున్నటువంటి ఆర్థిక వ్యవస్థలలో భారతదేశం ఒకటిగా ఉందని ఆయన చెప్పారు. ప్రస్తుతం కార్లను మరియు స్మార్ట్ ఫోన్ లను భారతదేశం ఎగుమతి చేస్తోందని ఆయన అన్నారు. డిజిటల్ టెక్నాలజీ భారతదేశ ప్రజలకు సాధికారితను కల్పించేటటువంటి ఒక సాధనంగా మారుతోందని, స్టార్ట్ అప్ ల కు ఒక ముఖ్యమైన కేంద్రంగా దేశం రూపుదిద్దుకొంటోందని ఆయన వివరించారు. భారతదేశ విదేశాంగ విధానంలో ఆఫ్రికా కు ఉన్న ప్రాముఖ్యాన్ని గురించి ప్రధాన మంత్రి విశదీకరించారు. ఈ సందర్భంలో, ఆయన 2015వ సంవత్సరం లో న్యూ ఢిల్లీ లో జరిగిన ఇండియా-ఆఫ్రికా ఫోరమ్ సమిట్ ను గురించి ప్రస్తావించారు. అలాగే భారతదేశానికి మరియు ఆఫ్రికా లోని ఇతర దేశాలకు మధ్య చోటు చేసుకొన్న ఇతర ఉన్నత స్థాయి ద్వైపాక్షిక కార్యక్రమాలను గురించి సైతం ఆయన ఏకరువు పెట్టారు. ప్రధాన మంత్రి 3 బిలియన్ డాలర్లకు పైగా విలువైనటువంటి లైన్స్ ఆఫ్ క్రెడిట్ తో అమలవుతున్న ప్రాజెక్టులను, ఉపకార వేతనాలను, ఇంకా ఇ-వీజ వంటి కార్యక్రమాలను గురించి తన ప్రసంగంలో వివరించారు. ఇంటర్ నేశనల్ సోలర్ అలయెన్స్ లో సభ్యత్వం పొందిన దేశాలలో సగం దేశాలు ఆఫ్రికా లోనివే అని ఆయన అన్నారు. ఆఫ్రికా మరియు ఏశియా దేశాలు నవీన ప్రపంచ వ్యవస్థ లో ఒక బలమైన పాత్ర ను పోషిస్తున్నాయని ప్రధాన మంత్రి తెలిపారు.
ఛత్తీస్ గఢ్ స్థాపన దినం నాడు శుభాకాంక్షలు తెలిపిన ప్రధాన మంత్రి

ప్రధాన మంత్రి శ్రీ నరేంద్ర మోదీ నేడు ఛత్తీస్ గఢ్ స్థాపన దినం సందర్భం గా ఆ రాష్ట్ర ప్రజల కు శుభాకాంక్షలు తెలిపారు. ఛత్తీస్ గఢ్ ప్రాకృతిక శోభ ను దండి గా కలిగివున్నటువంటి రాష్ట్రం అని ప్రధాన మంత్రి అభివర్ణిస్తూ, ఆ రాష్ట్రం విభిన్నమైన సం స్కృతుల యొక్క సమ్మేళనం అని, ఆ రాష్ట్రం పురోగమన పథం లో మునుముందుకు సాగిపోవాలని ఆకాంక్షించారు.
ప్రధాన మంత్రితో ఫోన్ లో మాట్లాడిన నేపాల్ ప్రధాని శ్రీ కె.పి.శర్మ ఓలీ

నేపాల్ ప్రధాని శ్రీ కె.పి.శర్మ ఓలీ ఈ రోజు ప్రధాన మంత్రి శ్రీ నరేంద్ర మోదీతో టెలిఫోన్ లో మాట్లాడారు. నేపాల్ లో రాజకీయ పరిణామాలను గురించి ఆయనకు తెలియజేశారు. నేపాల్ లో చోటు చేసుకుంటున్న రాజకీయ సమస్యలకు ఒక దీర్ఘకాలిక పరిష్కారాన్ని అన్వేషించడం పై శ్రద్ధ తీసుకోవాలని ప్రధాన మంత్రి శ్రీ నరేంద్ర మోదీ ఈ సందర్భంగా కోరారు. ఈ పరిష్కారం ఏకాభిప్రాయాన్ని సాధించినదై గాని, లేదా అందరి సమ్మతిని పొందినది గానీ అయి ఉండాలని శ్రీ మోదీ అభిలషించారు. 2016 నూతన సంవత్సరాన్ని పురస్కరించుకొని నేపాల్ ప్రజలందరికీ ప్రధాని శ్రీ మోదీ శుభాకాంక్షలు తెలిపారు.
సాధారణ సహకారం కోసం న్యూ డెవలప్ మెంట్ బ్యాంక్, బిఆర్ ఐ సి ఎస్  దేశాలలోని ఇత‌ర డెవలప్ మెంట్ ఫైనాన్షియల్ ఇన్ స్టిట్యూషన్స్ తో ఎగ్జిమ్ బ్యాంకు ఎమ్ ఒ యు కు మంత్రివర్గం ఆమోదం

బిఆర్ ఐ సి ఎస్ (బ్రిక్స్) దేశాలు కొత్త‌గా ఏర్పాటు చేసుకున్న న్యూ డెవ‌ల‌ప్ మెంట్ బ్యాంకు (ఎన్ డిబి) తో బ్రిక్స్ ఇంట‌ర్ బ్యాంక్ స‌హ‌కార యంత్రాంగం ద్వారా ప్ర‌భుత్వ స్థాయిలో ఆర్థిక వ్య‌వ‌హారాల విభాగం కార్య‌ద‌ర్శి/భారతీయ ఎగుమ‌తులు, దిగుమ‌తుల బ్యాంకు సా(ఎగ్జిమ్ బ్యాంకు) సాధార‌ణ స‌హ‌కారం అందించుకొనేందుకు సంబంధించిన ఒక అవ‌గాహ‌నాపూర్వక ఒప్పంద పత్రం (ఎమ్ ఒ యు)పై సంతకాలకు ప్ర‌ధాన మంత్రి శ్రీ న‌రేంద్ర‌ మోదీ అధ్యక్షతన స‌మావేశ‌మైన కేంద్ర మంత్రివర్గం ఆమోదం తెలిపింది. ఈ ప్రతిపాదన బ్రిక్స్ దేశాల మ‌ధ్య ఆర్థిక‌ మరియు వాణిజ్య బంధాన్ని పెంపొందించగలదు. ఈ ఎమ్ ఒ యు పై సంతకాలు చేయడం వల్ల ఎటువంటి ఆర్థిక భారం ప‌డ‌దు. బ్రిక్స్ దేశాల‌కు చెందిన సంస్థ‌లు ఈ ఎమ్ ఒ యు వ‌ల్ల లాభపడతాయి. వివిధ దేశాల్లోని జాతీయ చ‌ట్టాలు, నియంత్ర‌ణ‌ల ప‌రిధిలోనే స‌హ‌కారం విస్తృతికి అవ‌కాశం క‌ల్పించే ఎలాంటి క‌ట్టుబాటు లేని ఎమ్ ఒ యు ఇది. దీనిపై సంత‌కాలు చేసే దేశాల మ‌ధ్య నైపుణ్యాలు, జ్ఞాన సంప‌ద బ‌దిలీకి వీలు క‌లుగుతుంది. ఎన్ డిబి స్థాపన బ్రిక్స్ దేశాల మ‌ధ్య స‌హ‌కారాన్ని మ‌రింతగా బ‌లోపేతం చేయడంతో పాటు పరస్పర స‌హ‌కారానికి బ‌ల‌మైన సాధనాన్ని సమకూర్చనుంది. అలాగే, అంత‌ర్జాతీయంగా భార‌తదేశం మ‌రింత చురుకైన పాత్రను పోషించేందుకు వీలు క‌లుగుతుంది. బ్రిక్స్ దేశాల మ‌ధ్య వాణిజ్య‌, సేవా విభాగాలలో బంధాన్ని మ‌రింత ప‌టిష్ఠం చేసుకోవ‌డం, వివిధ ప్రాజెక్టుల‌కు ప‌ర‌స్ప‌రం పెట్టుబ‌డులు స‌మ‌కూర్చుకోవ‌డం వంటి కోణాల్లో చూసినా ఈ ఎమ్ ఒ యు అత్యంత కీల‌కం. స్థిర‌మైన అభివృద్ధి, స‌మ్మిళిత ఆర్థిక వృద్ధిప‌రంగా కూడా ఈ ఎమ్ ఒ యు అత్యంత వ్యూహాత్మ‌క‌మైన‌ది. పూర్వ రంగం: బ్రిక్స్ దేశాలు, వ్య‌వ‌స్థల మ‌ధ్య వాణిజ్య‌, ఆర్థిక స‌హ‌కారం మ‌రింత పెంచుకొనే ల‌క్ష్యంతో ఆ దేశాల‌కు చెందిన అయిదు బ్యాంకులు అంత‌ర్గ‌త బ్యాంకింగ్ స‌హ‌కార వ్య‌వ‌స్థనొకదానిని ఏర్పాటు చేసుకొన్నాయి. ఇందుకు అనుగుణంగా ఎన్ డిబితో వివిధ అంశాలలో స‌హ‌కారం కోసం ఒక ఎమ్ ఒయు పై సంతకాలు చేయాలని బ్రిక్స్ ఇంటర్ బ్యాంక్ కో-ఆపరేషన్ మెకానిజం ప్రస్తుతం ప్రతిపాదించింది.
ప్రముఖవ్యంగ్యచిత్రకారుడు శ్రీ నారాయణ్ దేబ్ నాథ్ జీ కన్నుమూత పట్ల సంతాపాన్ని వ్యక్తంచేసిన ప్రధాన మంత్రి

ప్రముఖ వ్యంగ్యచిత్రకారుడు శ్రీ నారాయణ్ దేబ్ నాథ్ జీ కన్నుమూత పట్ల ప్రధాన మంత్రి శ్రీ నరేంద్ర మోదీ ప్రగాఢ దు:ఖాన్ని వ్యక్తం చేశారు. ప్రధాన మంత్రి ఒక ట్వీట్ లో – ‘‘శ్రీ నారాయణ్ దేబ్ నాథ్ జీ తన రచన లు, వ్యంగ్యచిత్రాలు, బొమ్మ ల మాధ్యమం ద్వారా ఎంతో మంది జీవితాల లోకి వెలుగుల ను తీసుకువచ్చారు. ఆయన రచన లు ఆయన బౌద్ధిక శక్తి ని దర్శింపచేస్తాయి. ఆయన సృష్టించిన పాత్ర లు ఎల్లప్పటికీ లోకప్రియం గా ఉండిపోతాయి. ఆయన మరణం నన్ను బాధించింది. ఆయన కుటుంబానికి, ఆయన ను అభిమానించే వారికి ఇదే సంతాపం. ఓమ్ శాంతి.’’ అని పేర్కొన్నారు.
ఉత్తర్ ప్రదేశ్ లోని మథుర లో జరిగినరహదారి దుర్ఘటన లో ప్రాణనష్టం వాటిల్లినందుకు సంతాపాన్ని వ్యక్తం చేసిన ప్రధానమంత్రి

ఉత్తర్ ప్రదేశ్ లోని మథుర లో జరిగిన రహదారి దుర్ఘటన లో ప్రాణనష్టం వాటిల్లినందుకు ప్ర‌ధాన మంత్రి శ్రీ న‌రేంద్ర మోదీ దు:ఖాన్ని వ్యక్తం చేశారు. ప్రధాన మంత్రి ఒక ట్వీట్ లో – ‘‘ఉత్తర్ ప్రదేశ్ లోని మథుర లో జరిగిన రహదారి దుర్ఘటన హృద‌య‌విదారకం గా ఉంది. ఈ ఘటన లో తమ ప్రియజనుల ను కోల్పోయిన వారి కి ఇదే నా ప్రగాఢమైనటువంటి సంతాపం. ఈ ఘటన లో గాయపడ్డ వారు త్వరగా స్వస్థులు కావాలని ఆకాంక్షిస్తున్నాను: ప్ర‌ధాన మంత్రి’’ అని పేర్కొన్నారు.
ఒడిశా, పంజాబ్‌ లలో రోడ్డు ప్రాజెక్టులకు మంత్రిమండలి ఆమోదం; ఇది మౌలిక సదుపాయాలను, అనుసంధానాన్ని మెరుగుపరచగలదు: ప్రధాన మంత్రి

ఒడిశా, పంజాబ్ రాష్ట్రాలలో రోడ్డు ప్రాజెక్టులకు ఆర్థిక వ్యవహారాలపై ఏర్పాటైన మంత్రివర్గ సంఘం (సి సి ఇ ఎ) ఆమోదం తెలిపింది. ఇది ఆ రాష్ట్రాలలో మౌలిక సదుపాయాలను, అనుసంధానాన్ని మెరుగుపరచడంలో తోడ్పడగలదని ప్రధాన మంత్రి శ్రీ నరేంద్ర మోదీ వరుస ట్వీట్ లలో వెల్లడించారు. “పంజాబ్‌ లోని జాతీయ రహదారి 344 ఎ కు చెందిన ఫగ్బాడా, రూప్‌నగర్ సెక్షన్ ను నాలుగు దోవల మార్గంగా అభివృద్ధి చేసే ప్రతిపాదనను సి సి ఇ ఎ ఆమోదించింది. ఇంచుమించుగా 80.820 కిలోమీటర్ల దూరమున్న ఈ రహదారిని అభివృద్ధి పరచేందుకు రూ. 1,444.42 కోట్ల వ్యయం కాగలదని అంచనా వేశారు. ఈ ప్రాజెక్టు వల్ల్ పంజాబ్‌లో మౌలిక సదుపాయాలను మెరుగుపరచగలదు. అంతే కాకుండా, ఈ ప్రాంతంలో సామాజిక, ఆర్థిక పరిస్థితులను కూడా చక్కదిద్దగలదు. ఒడిశా లోని జాతీయ రహదారి-42 (న్యూ ఎన్ హెచ్-55) కు చెందిన అంగుల్-సంబల్‌పూర్ సెక్షన్ ను నాలుగు దోవల మార్గంగా అభివృద్ధి చేసే ప్రతిపాదనకు సి సి ఇ ఎ ఆమోదం తెలిపింది. ఇంచుమించు 151 కిలోమీటర్ల మేర ఉండే ఈ రహదారిని అభివృద్ధి పరచేందుకు రూ. 2,491.53 కోట్ల వ్యయం కాగలదని అంచనా వేశారు. ఈ ప్రాజెక్టు ఒడిశాలో మౌలిక సదుపాయాలను వేగంగా మెరుగుపరచడంతో పాటు అంగుల్-సంబల్‌పూర్ సెక్షన్ లో ప్రయాణ ఖర్చును, ప్రయాణ సమయాన్ని తగ్గించడంలో కూడా దోహదం చేయగలదు. మరీ ముఖ్యంగా అంగుల్-సంబల్‌పూర్ సెక్షన్ లో భారీ స్థాయిలో నడిచే వాహనాల రాకపోకలకు సౌకర్యంగా ఉండగలదు. మహారాష్ట్రలోని జాతీయ రహదారి 211కి చెందిన ఔరంగబాద్-తేల్ వాడి సెక్షన్ ను నాలుగు దోవల మార్గంగా అభివృద్ధి పరచే ప్రతిపాదనకు సి సి ఇ ఎ ఆమోదం తెలిపింది. ఇంచుమించు 87 కిలోమీటర్ల మేర ఈ రోడ్డును తీర్చిదిద్దడానికి రూ. 2,028.91 కోట్ల వ్యయం కావచ్చని అంచనా వేశారు. ఈ మార్గాన్ని అభివృద్ధి చేయడం వల్ల ఈ ప్రాంత ప్రజల సామాజిక, ఆర్థిక పరిస్థితులు చక్కబడడంతో పాటు ఉపాధి అవకాశాలు కూడా పెరగగలవు.” అని ప్రధాన మంత్రి వివరించారు.
న‌టుడు శ్రీ నెడుముడి వేణు మృతికి ప్ర‌ధాన‌మంత్రి సంతాపం

న‌టుడు శ్రీ నెడుముడి వేణు మృతి ప‌ట్ల ప్ర‌ధాన‌మంత్రి శ్రీ న‌రేంద్ర‌మోదీ సంతాపం ప్ర‌క‌టించారు. ప్ర‌ధాన‌మంత్రి ఈ మేర‌కు ఒక ట్వీట్ చేస్తూ “శ్రీ వేణు ఎన్నో విభాగాల్లో విభిన్న పాత్ర‌లు ధ‌రించిన‌ బ‌హుముఖ ప్ర‌జ్ఞాశాలి అయిన న‌టుడు. ఆయ‌న మంచి ర‌చ‌యిత‌, రంగ‌స్థ‌లం ప‌ట్ల ఎంతో అభిరుచి గ‌ల వ్య‌క్తి. ఆయ‌న మ‌ర‌ణం చ‌ల‌న‌చిత్ర రంగానికి, సాంస్కృతిక రంగానికి పెద్ద లోటు. ఈయ‌న కుటుంబానికి, అభిమానుల‌కు సంతాపం తెలియ‌చేస్తున్నాను. ఓం శాంతి”.
ఈజిప్టు లో జ‌రిగిన ఉగ్ర‌వాదుల దాడిని తీవ్రంగా ఖండించిన ప్ర‌ధాన మంత్రి

ఈజిప్టు లోని ఒక ప్రార్థ‌న స్థ‌లంపై ఉగ్ర‌వాదులు జ‌రిపిన దాడిని ప్ర‌ధాన మంత్రి శ్రీ న‌రేంద్ర మోదీ తీవ్రంగా ఖండించారు. ఈ దాడిని క్రూర‌మైన దాడి గా ప్ర‌ధాన మంత్రి పేర్కొటూ, ఈ ఘటనలో ప్రాణాలు కోల్పోయిన నిర్దోషుల‌కు ప్ర‌గాఢ సంతాపాన్ని వ్య‌క్తం చేశారు. ఉగ్ర‌వాదంపై, దాని అన్ని రూపాల‌లోను, పోరాడ‌డానికి భార‌త‌దేశం ఈజిప్టు కు దృఢ‌మైన మ‌ద్ధ‌తును అందిస్తుంద‌ని ప్ర‌ధాన మంత్రి అన్నారు. “ఈజిప్టు లో ప్రార్థ‌న స్థ‌లం పై జ‌రిగిన క్రూర‌మైన ఉగ్ర‌వాద దాడిని తీవ్రంగా ఖండిస్తున్నాను. ఈ ఘ‌ట‌న‌లో ప్రాణాలు కోల్పోయిన అమాయ‌కులకు ఇదే మా ప్ర‌గాఢ సంతాపం. ఉగ్ర‌వాదం పై- దాని అన్ని రూపాల‌తోను- పోరాడ‌డానికి భార‌త‌దేశం దృఢ‌ సంకల్పంతో కూడినటువంటి మ‌ద్ధ‌తును అందిస్తుంది. అలాగే ఈజిప్టు ప్ర‌భుత్వానికి మరియు ప్రజలకు భారతదేశం వెన్నంటి నిలుస్తుంది” అని ప్ర‌ధాన మంత్రి త‌న సందేశంలో పేర్కొన్నారు.
దేశవ్యాప్తంగా 2017-18 నుంచి 2019-20 మధ్య వరదలు, నదుల నిర్వహణ-కార్యకలాపాలు, సరిహద్దు సంబంధిత పనుల (FMBAP)కు మంత్రిమండలి ఆమోదం

ప్రధానమంత్రి శ్రీ నరేంద్ర మోదీ అధ్యక్షతన సమావేశమైన కేంద్ర మంత్రిమండలి- ‘‘దేశవ్యాప్తంగా 2017-18 నుంచి 2019-20 మధ్య మొత్తం రూ.3,342.00 కోట్లతో సాగే వరదలు, నదుల నిర్వహణ-కార్యకలాపాలు, సరిహద్దు సంబంధిత పనుల’’ (FMBAP)కు ఆమోదం తెలిపింది. ప్రయోజనాలు: దేశమంతటా ప్రభావవంతంగా వరదల నిర్వహణ, భూమికోత నివారణ, సముద్ర కోత నిరోధం వంటి పనులను ఈ పథకం (FMBAP) కింద చేపడతారు. ఈ ప్రతిపాదనలకు సమ్మతి లభించడం వల్ల దేశంలోని అనేక పట్టణాలు, గ్రామాలు, పారిశ్రామిక సంస్థలు, సమాచార సంధాన కూడళ్లు, వ్యవసాయ క్షేత్రాలు, మౌలిక సదుపాయాలు వంటివాటికి వరదలు, భూమి కోత నుంచి ముప్పుతప్పి ప్రయోజనం చేకూరుతుంది. అలాగే పరీవాహక ప్రాంత శుద్ధి పనులద్వారా నదుల్లో పూడిక, మడ్డి తగ్గుతుంది. నిధుల కేటాయింపు విధానం: దేశంలోని సాధారణ కేటగిరీ కిందకు వచ్చే రాష్ట్రాల్లో చేపట్టే పనులకు నిధుల కేటాయింపులో 50% (కేంద్రం): 50% (రాష్ట్రం) వాటా యథాతథంగా కొనసాగుతుంది. ఈశాన్య రాష్ట్రాలతోపాటు సిక్కిం, జమ్ముకశ్మీర్, హిమాచల్ ప్రదేశ్, ఉత్తరాఖండ్ రాష్ట్రాలకు 70% (కేంద్రం): 30% (రాష్ట్రం) వాటా కూడా కొనసాగుతుంది. సరిహద్దు ప్రాంతాల్లో కార్యకలాపాలు పొరుగు దేశాలతో ముడిపడి ఉండటంతోపాటు ద్వైపాక్షిక విధానాలకు అనుగుణంగా నదీ నిర్వహణ కార్యకలాపాలు, సరిహద్దు ప్రాంతాల పనుల (RMBA) కింద వాటా ప్రత్యేకంగా ఉంటుంది. అందువల్ల ఈ పథకాలు/పనులకు కంద్ర ప్రభుత్వం 100% నిధులను సహాయ ప్రదానం లేదా కేంద్ర సాయం కింద అందజేస్తుంది. ముఖ్యాంశాలు: పన్నెండో పంచవర్ష ప్రణాళికలో కొనసాగుతున్న వరదల నిర్వహణ కార్యక్రమం (FMP), నదీ నిర్వహణ కార్యకలాపాలు, సరిహద్దు ప్రాంతాల పనుల (RMBA) విలీనం చేయడంద్వారా ‘‘ఎఫ్ఎంబీఏపీ’’ పథకం రూపొందించబడింది. ఆయా రాష్ట్రాల్లోని కీలక ప్రాంతాలకు వరదల నుంచి తగు రక్షణ కల్పించడం ఈ పథకం ప్రధాన లక్ష్యం. ఇందులో భాగంగా సంబంధిత రంగాల్లో గరిష్ఠ స్థాయి నిర్మాణ, నిర్మాణేతర చర్యల మేళవింపుతోపాటు కేంద్ర, రాష్ట్ర ప్రభుత్వాల అధికారుల సామర్థ్యం పెంపుపై దృష్టి సారిస్తారు. ఈ పథకం కింద చేపట్టే పనులవల్ల సరిహద్దు ప్రాంతాల్లో విలువైన భూమికి వరదల నుంచి, భూమికోత నుంచి రక్షణ లభించడమేగాక శాంతియుత పరిస్థితుల నిర్వహణ సాధ్యమవుతుంది. తదనుగుణంగా ప్రస్తుతం దీనికింద కొనసాగుతున్న ప్రాజెక్టులతోపాటు, ఇప్పటికే FMP కింద ఆమోదం పొందిన పనులను కూడా పూర్తిచేయడం కొత్త పథకం లక్ష్యం. అలాగే జల-వాతావరణ పరిశీలనలతోపాటు పొరుగుదేశాలతోగల ఉమ్మడి నదుల పరిధిలో వరదల ముందస్తు అంచనా కూడా ఈ పథంలో అంతర్భాగంగా ఉంటుంది. అంతేగాక పొరుగుదేశాలతో ఉమ్మడి నదులపై జలవనరుల ప్రాజెక్టులకు సంబంధించి పథకాల సమగ్ర నివేదిక రూపకల్పన, అధ్యయనం, పరిశీలన కూడా ఈ పథకంలో భాగమే. ఈ మేరకు నేపాల్లో చేపడుతున్న పంచేశ్వర్ బహుళార్థసాధక ప్రాజెక్ట్, సప్తకోసి-సన్ కోసి ప్రాజెక్ట్ వంటి వాటివల్ల రెండు దేశాలకూ ప్రయోజనం చేకూరుతుంది.
విదేశీ పెట్టుబడిదారులకు పర్మనెంట్ రెసిడెన్సీ స్టేటస్ మంజూరుకు మంత్రి మండలి ఆమోదం

విదేశీ పెట్టుబడిదారులకు పర్మనెంట్ రెసిడెన్సీ స్టేటస్ (పి ఆర్ ఎస్) మంజూరు చేసే పథకానికి మంత్రి మండలి ఆమోదం తెలిపింది. ప్రధాన మంత్రి శ్రీ నరేంద్ర మోదీ కేంద్ర మంత్రివర్గ సమావేశానికి అధ్యక్షత వహించారు. ప్రభుత్వం కాలానుగుణంగా నోటిఫై చేసే ఎఫ్ డి ఐ విధానంలో నిర్దేశించిన షరతులకు లోబడి ఈ పథకం అమలవుతుంది. ఈ పథకం భారత దేశంలోకి తరలివచ్చే విదేశీ పెట్టబడులను ప్రోత్సహించడంతోపాటు మేక్ ఇన్ ఇండియా కార్యక్రమం విజయవంతం కావడానికి తోడ్పడుతుందని ఆశిస్తున్నారు. ఈ పథకంలో భాగంగా విదేశీ పెట్టుబడిదారులకు పి ఆర్ ఎస్ మంజూరుకు వీలుగా వీసా మాన్యువల్ లో తగిన నిబంధనలను చేర్చనున్నారు. పలుమార్లు ప్రవేశించడానికి వీలు వుండేటట్లు 10 సంవత్సరాల కాలానికి పి ఆర్ ఎస్ ను మంజూరు చేస్తారు. పి ఆర్ ఎస్ కలిగివున్న వ్యక్తికి సంబంధించి ఎటువంటి ప్రతికూలత ఎదురవని పక్షంలో మరొక 10 సంవత్సరాలపాటు దీనిని సమీక్షించేందుకు అవకాశం ఉంది. నిర్ణీత అర్హత నిబంధనలను పూర్తిచేసిన విదేశీ పెట్టుబడిదారులు, అతని/ఆమె దాంపత్య భాగస్వామి మరియు ఆశ్రితులకు మాత్రమే ఈ పథకం వర్తిస్తుంది. ఈ పథకాన్ని వినియోగించుకోవడానికి విదేశీ పెట్టుబడిదారు 18 మాసాల వ్యవధి లోపల కనీసం 10 కోట్ల రూపాయలు గాని, 36 మాసాల వ్యవధి లోపల 25 కోట్ల రూపాయలు గాని పెట్టుబడిగా పెట్టవలసి ఉంటుంది. అంతేకాకుండా ఈ విదేశీ పెట్టుబడి ప్రతి ఆర్థిక సంవత్సరంలోను కనీసం 20 మంది స్థానిక భారతీయులకు ఉపాధిని కల్పించవలసి ఉంటుంది. పర్మనెంట్ రెసిడెన్సీ స్టేటస్ ను బహుళ ప్రవేశ సౌకర్యంతో మొదట్లో 10 సంవత్సరాలకు మంజూరు చేస్తారు. దీనిని ఆ తరువాత మరొక 10 సంవత్సరాలకు తిరిగి నవీకరించుకొనేందుకు వీలుంటుంది. దేశంలో ఉండడానికి ఎటువంటి ఒప్పందపు నిబంధనతో ముడి పెట్టని బహుళ ప్రవేశార్హ వీసాగా పి ఆర్ ఎస్ పనికి వస్తుంది. పి ఆర్ ఎస్ కలిగివున్నవారు ఎటువంటి రిజిస్ట్రేషన్ చేసుకోనక్కర లేకుండా మినహాయింపు లభిస్తుంది. వారు దేశంలో నివసించేందుకు ఒక గృహం కొనుగోలు చేసేందుకు అనుమతిస్తారు. పి ఆర్ ఎస్ కలిగివున్న వ్యక్తి యొక్క దాంపత్య భాగస్వామి/ ఆశ్రితులు భారత దేశంలో ప్రైవేట్ రంగంలో ఉద్యోగం చేయడానికీ (ఎంప్లాయిమెంట్ వీసాకు సంబంధించిన జీతం నిబంధనల సడలింపు వర్తించేటట్లుగా), చదువుకోవడానికీ అనుమతి ఇస్తారు.
బాలి లో జి-20 శిఖర సమ్మేళనం జరుగుతున్న క్రమం లో సింగపూర్ ప్రధాని తోసమావేశమైన ప్రధాన మంత్రి

బాలి లో జి-20 శిఖర సమ్మేళనం జరుగుతూ ఉన్న క్రమం లో సింగపూర్ ప్రధాని శ్రీ లీ సియెన్ లూంగ్ తో ప్రధాన మంత్రి శ్రీ నరేంద్ర మోదీ ఈ రోజు న సమావేశమయ్యారు. కిందటి సంవత్సరం లో జి-20 శిఖర సమ్మేళనాన్ని రోమ్ లో ఏర్పాటు చేసినప్పుడు ప్రధాని శ్రీ లీ తో తాను సమావేశమైన సంగతి ని శ్రీ నరేంద్ర మోదీ గుర్తు కు తెచ్చుకొన్నారు. ప్రధానమంత్రులు ఇరువురు భారతదేశాని కి మరియు సింగపూర్ కు మధ్య గల బలమైన వ్యూహాత్మక భాగస్వామ్యాన్ని గమనించడం తో పాటు గా ఈ సంవత్సరం సెప్టెంబర్ లో న్యూ ఢిల్లీ లో జరిగిన ఇండియా-సింగపూర్ మినిస్టీరియల్ రౌండ్ టేబుల్ ప్రారంభిక సమావేశం సహా రెండు పక్షాల మధ్య ఉన్నత స్థాయి మంత్రుల చర్చలు మరియు సంస్థాగత చర్చలు క్రమం తప్పక చోటు చేసుకొంటుండడాన్ని కూడా లెక్క లోకి తీసుకొన్నారు ఉభయ దేశాల మధ్య వ్యాపారాన్ని మరియు పెట్టుబడి సంబంధాల ను, ప్రత్యేకించి ఫిన్ టెక్, నవీకరణ యోగ్య శక్తి, నైపుణ్యాల అభివృద్ధి, ఆరోగ్యం మరియు ఔషధ నిర్మాణ రంగాల లో సంబంధాల ను, మరింత గా విస్తరింప చేసుకోవాలన్న అంశాలలో వారి వచనబద్ధత ను నేతలు ఇరువురు పునరుద్ఘాటించారు. గ్రీన్ ఇకానమి, మౌలిక సదుపాయాల కల్పన మరియు డిజిటలైజేశన్ సహా వివిధ రంగాల లో పెట్టుబడి పెట్టడానికి ముందుకు రావలసిందంటూ సింగపూర్ కు ప్రధాన మంత్రి శ్రీ నరేంద్ర మోదీ ఆహ్వానం పలికారు. దీనికి అదనం గా, భారతదేశం యొక్క నేశనల్ ఇన్ ఫ్రాస్ట్రక్చర్ పైప్ లైన్, గతి శక్తి ప్లాను మరియు ఎసెట్ మానిటైజేశన్ ప్లాను ల తాలూకు ప్రయోజనాల ను స్వీకరించాలంటూ కూడా సింగపూర్ కు ఆయన సూచన చేశారు. ప్రాంతీయ స్థాయి లో మరియు ప్రపంచ స్థాయి లో ఇటీవలి ఘటన క్రమాల పై ఇద్దరు నేత లు వారి వారి అభిప్రాయాల ను ఒకరి కి మరొకరు వెల్లడించుకొన్నారు. భారతదేశం అనుసరిస్తున్న ‘యాక్ట్ ఈస్ట్ పాలిసి’ లో సింగపూర్ యొక్క భూమిక ను ప్రధాన మంత్రి శ్రీ నరేంద్ర మోదీ ప్రశంసించారు. అంతేకాక, 2021-2024 మధ్య కాలం లో ఆసియాన్-భారతదేశం సంబంధాల విషయం లో సింగపూర్ నిర్వహించిన సమన్వయకారి భూమిక ను సైతం శ్రీ నరేంద్ర మోదీ మెచ్చుకొన్నారు. భారతదేశం-ఆసియాన్ బహుముఖీన సహకారాన్ని మరింత గా విస్తరించేందుకు కలసి పని చేయాలని ఉందని ఇరువురు నేతలు వారి అభిలాష ను పునరుద్ఘాటించారు. రాబోయే కాలానికి గాను శ్రీ లీ కి ప్రధాన మంత్రి శుభాకాంక్షల ను వ్యక్తం చేశారు. ఆయన ను రాబోయే సంవత్సరం లో జి-20 శిఖర సమ్మేళనం లో పాలుపంచుకోవడం కోసం భారతదేశానికి విచ్చేయవలసిందంటూ శ్రీ నరేంద్ర మోదీ ఆహ్వానించారు.
ప్రధాన మ౦త్రి ని మర్యాద పూర్వక౦గా కలిసిన‌ సంగీత్ నాటక్ అకాడెమీ కళాకారుల ప్రతినిధి ‍బృ౦ద౦

సంగీత్ నాటక్ అకాడెమీ కళాకారుల ప్రతినిధి ‍బృ౦ద౦ ఈ రోజు ప్రధాన మ౦త్రి నరే౦ద్ర మోదీ ని మర్యాద పూర్వక౦గా కలిశారు.ప్రధానిని కలిసిన ప్రతినిధి ‍బృ౦ద౦ లో సంగీత్ నాటక్ అకాడెమీ చైర్మన్ శ్రీ శేఖర్ సేన్ తో పాటు ప౦డిట్ బిర్జు మహారాజ్, ప౦డిట్ విశ్వమోహన్ భట్, ప౦డిట్ అజోయ్ చక్రవర్తి, శ్రీమతి అరుణ సాయిరా౦, శ్రీ అతుల్ తివారిలు ఉన్నారు.
డాక్టర్ శ్యామ ప్రసాద్ ముఖర్జీ పుణ్య తిథి నాడు ఆయనకు నివాళులు అర్పించిన ప్రధాన మంత్రి

డాక్టర్ శ్యామ ప్రసాద్ ముఖర్జీ పుణ్య తిథి సందర్భంగా ప్రధాన మంత్రి శ్రీ నరేంద్ర మోదీ ఆయనకు నివాళులు అర్పించారు. ‘‘డాక్టర్ శ్యామ ప్రసాద్ ముఖర్జీ పుణ్య తిథి నాడు ఆయనను జ్ఞాపకం చేసుకుంటున్నాను. ఆయన భారతదేశానికి చేసిన అసాధారణ సేవలు ఎన్నటికీ మరపురానివి’’ అని ప్రధాన మంత్రి అన్నారు.
డెఫ్ లింపిక్స్ లో ఇంతవరకు చూస్తే సర్వశ్రేష్ఠమైన ఆటతీరు ను ప్రదర్శించినభారతదేశ క్రీడాకారుల కు అభినందన లు తెలిపిన ప్రధాన మంత్రి

ప్రధాన మంత్రి శ్రీ నరేంద్ర మోదీ ఇటీవలే ముగిసిన డెఫ్ లింపిక్స్ లో ఇప్పటి వరకు చూస్తే సర్వశ్రేష్ఠమైనటువంటి ఆటతీరు ను ప్రదర్శించిన భారతదేశ క్రీడాకారుల కు అభినందనల ను వ్యక్తంచేశారు. ఆ క్రీడాకారుల కు ప్రధాన మంత్రి ఈ నెల 21వ తేదీ న తన నివాసం లో ఆతిథ్యాన్ని ఇవ్వనున్నారు. ప్రధాన మంత్రి ఒక ట్వీట్ లో – ‘‘ఇటీవల ముగిసిన డెఫ్ లింపిక్స్ లో భారతదేశ క్రీడాకారులు ఇప్పటి వరకు చూస్తే సర్వశ్రేష్ఠమైనటువంటి ప్రదర్శన ను ఇచ్చినందుకు గాను వారికి ఇవే అభినందన లు. మన దళం లోని ప్రతి ఒక్క క్రీడాకారుడు/ ప్రతి ఒక్క క్రీడాకారిణి మన తోటి పౌరుల కు ఒక ప్రేరణ గా నిలచారని చెప్పాలి. నేను ఈ నెల 21వ తేదీ నాడు ఉదయం పూట నా నివాసం లో ఈ యావత్తు క్రీడాకారుల కూ ఆతిథ్యాన్ని ఇస్తాను.’’ అని పేర్కొన్నారు.
యుపిఎస్‌సి, మారిష‌స్ ప‌బ్లిక్ స‌ర్వీస్ క‌మిష‌న్ మ‌ధ్య అవ‌గాహ‌నా ఒప్పందానికి కేంద్ర కేబినెట్ ఆమోదం

ప్ర‌ధాన‌మంత్రి శ్రీ న‌రేంద్ర మోదీ అధ్య‌క్ష‌త‌న జ‌రిగిన కేంద్ర కేబినెట్ స‌మావేశం,యూనియ‌న్ ప‌బ్లిక్ స‌ర్వీస్ క‌మిష‌న్‌, ప‌బ్లిక్ స‌ర్విస్ క‌మిష‌న్ ఆఫ్ మారిష‌స్ మ‌ధ్య అవ‌గాహ‌నా ఒప్పందంపై సంత‌కాలు చేసేందుకు ఆమోదం తెలిపింది. ఈ అవ‌గాహ‌నా ఒప్పందం యుపిఎస్‌సికి, మారిష‌స్ ప‌బ్లిక్ స‌ర్వీస్ క‌మిష‌న్‌కు మ‌ధ్య ప్ర‌స్తుతం ఉన్న సంబంధాల‌ను బ‌లోపేతం చేయ‌నుంది. రిక్రూట్‌మెంట్ వ్య‌వ‌హారాల‌లో ఇరుప‌క్షాలూ త‌మ‌ అనుభ‌వాన్ని, నైపుణ్యాల‌ను పంచుకోవ‌డానికి ఇది దోహ‌ద‌ప‌డుతుంది. ఈ అవ‌గాహ‌నా ఒప్పందం ఇరు దేశాల ప‌బ్లిక్ స‌ర్వీస్ క‌మిష‌న్ల మ‌ధ్య వ్య‌వ‌స్థాగ‌త లింకేజ్‌ని అభివృద్ధి చేస్తుంది. మారిష‌స్ ప‌బ్లిక్ స‌ర్వీస్ క‌మిష‌న్‌, యుపిఎస్‌సిల మ‌ధ్య స‌హ‌కారానికి , బాధ్య‌త‌ల‌కు సంబంధించిన‌ అవ‌కాశాల‌ను ఇది నిర్వ‌చిస్తుంది. ఇరు ప‌క్షాలు ఈ కింది అంశాల‌లో ప‌ర‌స్ప‌రం స‌హ‌క‌రించుకోనున్నాయి. ప‌బ్లిక్ స‌ర్వీస్ రిక్రూట్‌మెంట్‌, సెల‌క్ష‌న్‌కు సంబంధించి ఆధునిక వైఖ‌రికి సంబంధించి, ప్ర‌త్యేకించి ప‌బ్లిక్ స‌ర్వీస్ క‌మిష‌న్‌, యుపిఎస్‌సిల విధుల విష‌యంలో త‌మ త‌మ అనుభ‌వాల‌ను ఇచ్చిపుచ్చుకోవ‌డం, గోప్య‌త ప‌రిధికిందికి రాని ప‌త్రాలు, మాన్యువ‌ల్స్‌, పుస్త‌కాలు, ఇత‌ర నైపుణ్యాల‌కు సంబంధించిన స‌మాచారాన్ని ఇచ్చిపుచ్చుకోవ‌డం, రాత ప‌రీక్ష‌ల‌కు సిద్ధం కావ‌డానికి సంబంధించి,కంప్యూట‌ర్ ఆధారిత రిక్రూట్‌మెంట్ ప‌రీక్ష‌లు, ఆన్‌లైన్ ప‌రీక్ష‌ల నిర్వ‌హ‌ణ‌ ఇన్ఫ‌ర్మేష‌న్ టెక్నాల‌జీ (ఐటి)వినియోగం విష‌యంలో నైపుణ్యాల‌ను ఇచ్చిపుచ్చుకోవ‌డం, ద‌ర‌ఖాస్తుల‌ను వేగంగా ప‌రిశీలించ‌గం, వాటిని స‌త్వ‌రం ప‌రిష్క‌రించడానికి సంబంధించి సింగిల్ విండో వ్య‌వ‌స్థ ద్వారా త‌మ త‌మ అనుభ‌వాల‌ను పంచుకోవ‌డం, ప‌రీక్ష‌ల వ్య‌వ‌స్థ‌తో ముడిప‌డిన రొటీన్‌గా ఉండే వివిధ ప్ర‌క్రియ‌లకు సంబంధించి నైపుణ్యాన్ని త‌మ త‌మ అనుభ‌వాల‌ను పంచుకోవ‌డం, అధికారుల‌కు శిక్ష‌ణ కార్య‌క్ర‌మాలు ఏర్పాటు చేయ‌డం, ఆయా ప‌క్షాల మాండేట్‌కు అనుగుణంగా కేంద్ర కార్యాల‌యాలు, ఆయా సెక్ర‌టేరియ‌ట్‌ల‌కు షార్ట్ అటాచ్‌మెంట్ ల ద్వారా శిక్ష‌ణ‌, (vii) డెలిగేటెడ్ అధికారాల కింద వివిధ ప్ర‌భుత్వ విభాగాలు పోస్టుల భ‌ర్తీలో అనుస‌రించే ఆడిట్‌ ప్ర‌క్రియ‌లు, విధానాల‌కు సంబంధించిన విధివిధానాలు, అనుభ‌వాల‌ను పర‌స్ప‌రం పంచుకోవ‌డం నేప‌థ్యం… గ‌తంలో యుపిఎస్‌సి కెన‌డా, భూటాన్‌ల ప‌బ్లిక్ స‌ర్వీస్ క‌మిష‌న్‌ల‌తో అవ‌గాహ‌నా ఒప్పందాలు కుదుర్చుకుంది. కెనడాతో కుదిరిన అవ‌గాహ‌నా ఒప్పందం 15.3.2011 నుంచి 14.3.2014 వ‌ర‌కు అమ‌లులో ఉంది. రాయ‌ల్ సివిల్ స‌ర్వీస్ క‌మిష‌న్ (ఆర్‌సిఎస్‌సి), భూటాన్‌తో యుపిఎస్‌సి 2005 న‌వంబ‌ర్ 10 న మూడు సంవ‌త్స‌రాల కాలానికి అవ‌గాహ‌నా ఒప్పందంపై సంత‌కాలు చేసింది. దీనిని 2011 సెప్టెంబ‌ర్ 9న మ‌రో మూడు సంవ‌త్స‌రాల‌కు తిరిగి పొడిగించారు. అది 2014 సెప్టెంబ‌ర్‌8న గ‌డువు తీరిపోయింది. ఈ అవ‌గాహ‌నా ఒప్పందాలకు అనుగుణంగా యూనియ‌న్ ప‌బ్లిక్ స‌ర్వీస్ క‌మిష‌న్ ఆర్‌సిఎస్‌సి,భూటాన్ అధికారుల‌కు అటాచ్‌మెంట్లు, శిక్ష‌ణ కార్య‌క్ర‌మాలు నిర్వ‌హించింది. ఇటీవ‌ల యుపిఎస్‌సి, భూటాన్ ఆర్‌సిఎస్‌సికి మ‌ధ్య మూడోసారి 29.5.2017న మూడు సంవ‌త్స‌రాల కాలానికి ఒక అవ‌గాహ‌నా ఒప్పందంపై సంత‌కాలు జ‌రిగాయి.
భార‌త్ – జ‌ర్మ‌నీ ల మ‌ధ్య ఉన్న‌త విద్య అవ‌గాహ‌న ఒప్పంద‌ంలో స్వ‌ల్ప స‌వ‌ర‌ణ‌ల కోసం ఉమ్మ‌డి ఉద్దేశ ప్ర‌క‌ట‌న

ప్ర‌ధాన‌మంత్రి శ్రీ న‌రేంద్ర‌మోదీ అధ్య‌క్ష‌త‌న జ‌రిగిన కేంద్ర మంత్రివ‌ర్గ స‌మావేశం, భార‌త్ – జ‌ర్మ‌నీ దేశాల మ‌ధ్య ఇదివ‌ర‌కే జ‌రిగిన ఉన్న‌త విద్య అవ‌గాహ‌న ఒప్పంద‌లో స్వ‌ల్ప స‌వ‌ర‌ణ‌ల కోసం ఉమ్మ‌డి ఉద్దేశ ప్ర‌క‌ట‌నను ఆమోదించింది. ఈ ఉమ్మ‌డి ఉద్దేశ ప్ర‌క‌ట‌న‌పై సంత‌కం చేయ‌డం ద్వారా ఈ కార్య‌క్ర‌మంలో ‘వ్యూహాత్మ‌క’ అనే ప‌దాన్ని తొల‌గించి ‘ఉన్న‌త విద్య‌లో భార‌త్ – జ‌ర్మ‌నీ భాగ‌స్వామ్యం’గా మార్చారు. అలాగే, కార్య‌క్ర‌మం కోసం నిధులను స‌మ‌కూర్చే కాలాన్ని 2015-19 నుండి 2016-20 (జులై 1, 2016 నుండి జూన్ 20, 2020) కు మార్చారు. ఈ ఉమ్మ‌డి ఉద్దేశ ప్ర‌క‌ట‌న వ‌ల్ల ఇరు దేశాల ఉన్న‌త విద్యారంగం బ‌లోపేతం కావ‌డంతోపాటు, విద్య‌, ప‌రిశోధ‌న‌, నైపుణ్యాల పెంపు వంటి రంగాల్లో సృజ‌నాత్మ‌క భాగ‌స్వామ్యం ఇరు దేశాల మ‌ధ్య సాధ్య‌మ‌వుతుంది. అలాగే, బోధ‌నా సిబ్బందికి ఉపయుక్తంగా ఉంటూ, భార‌త్ కు స‌మ‌స్యాత్మ‌క అంశాల‌లో జ‌రిగే ప‌రిశోధ‌నల‌లో వేగం పెర‌గ‌నుంది.